ธปท.ระบุปรับค่าแรงทำเงินเฟ้อพุ่ง
ธปท.ยอมรับราคาน้ำมัน ค่าแรง เงินเดือนข้าราชการขึ้นส่งผลกระทบให้เงินเฟ้อปรับขึ้นบ้าง แต่เชื่อไม่เกินกรอบเป้าหมายที่คาดไว้ ยืนยันต้องปรับดอกเบี้ยนโยบายเข้าสู่ภาวะปกติ
14 ธ.ค. 2553

ธปท.ยอมรับราคาน้ำมัน ค่าแรง เงินเดือนข้าราชการขึ้นส่งผลกระทบให้เงินเฟ้อปรับขึ้นบ้าง แต่เชื่อไม่เกินกรอบเป้าหมายที่คาดไว้ ยืนยันต้องปรับดอกเบี้ยนโยบายเข้าสู่ภาวะปกติ
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย(ธปท.) กล่าวว่า จากภาวะที่เศรษฐกิจจะกลับมาเติบโตขยายตัวได้ตามศักยภาพ ในช่วงประมาณไตรมาส 3 ปีหน้า จากเดิมโตได้ต่ำกว่าศักภาพ บวกกับปัจจัยด้านต้นทุนการผลิตที่ปรับสูงขึ้น เช่นเดียวกับอุปสงค์ที่เพิ่มขึ้น ซึ่งเริ่มเห็นได้จากราคาน้ำมัน สินค้าโภคภัณฑ์ ราคาสินค้าเกษตรเพิ่มสูงขึ้น รวมถึงการปรับขึ้นเงินเดือนข้าราชการ รัฐวิสาหกิจและการขึ้นค่าแรงขึ้นต่ำ ซึ่งปัจจัยเหล่านี้ยอมรับว่าอาจจะมีผลทำให้เงินเฟ้อโดยรวมปรับสูงขึ้นกว่าที่คาดการณ์ไว้เดิมบ้าง แต่ก็ไม่ถึงขั้นกระทบกรอบเป้าหมายเงินเฟ้อเดิมที่ ตั้งไว้ที่ 0.5-3% 



ไพบูลย์
"จริงๆค่าจ้างแรงงานขั้นต่ำ เป็นเพียงค่าจ้างที่เพียงพอต่อการยังชีพ ซึ่งที่ผ่านมาก็พยามจะปรับตามค่าครองชีพที่สูงขึ้นและเงินเฟ้อ แต่ไม่ได้มีผลต่อต้นทุนที่แม้จริงมากนัก แต่เมื่อรวมองค์ประกอบอื่นๆก็น่าจะทำให้ต้นทุนเพิ่มขึ้นบ้าง ราคาสินค้าก็น่าจะเพิ่มขึ้นบ้าง แต่ถ้าเพิ่มขึ้นตามต้นทุนที่เพิ่มขึ้นจริงไม่น่าห่วง และไม่น่าจะมีผลให้เงินเฟ้อสูงขึ้นมากต่อเนื่องเป็นลูกโซ่ สิ่งที่เราห่วง ห่วงเรื่องการฉวยโอกาสขึ้นราคาสินค้าไม่เป็นธรรม ห่วงผลทางจิตวิทยาที่จะฉวยโอกาสขึ้นมากกว่า แต่ก็เชื่อว่าหน่วยงานที่มีหน้าที่จะดูแลราคาสินค้าให้ขึ้นอย่างเหมาะสมตามต้นทุนได้"นายไพบูลย์กล่าว
นายไพบูลย์ กล่าวว่า อย่างไรก็ตามหากเศรษฐกิจสามารถกลับมาเติบโตได้ตามศักยภาพได้การดำเนินนโยบายการเงินหรือการปรับดอกเบี้ยนโยบาย ต้องปรับให้เข้าสู่ระดับปกติต่อไป เพื่อให้เหมาะสมและสอดคล้องกับภาวะเศรษฐกิจ จะได้ช่วยดูแลระดับเงินเฟ้อไม่ให้มีปัญหา ไม่ให้ประชาชนมีการคาดการณ์เงินเฟ้อเกินจากเป้าหมาย แต่การปรับขึ้นดอกเบี้ยก็ต้องดูด้วยว่าไม่ทำให้เศรษฐกิจชะงัก สามารถฟื้นตัวได้ต่อเนื่อง